Rijeka, 28. kolovoza 2020.g.

**OBJAVA ZA MEDIJE**

**FANTASTIČNA IZLOŽBA O FANTASTIČNOM GRADU: OTVORENA *FIUME FANTASTIKA***

**U novouređenom Exportu na Delti u petak je, u sklopu programa Slatko i slano Europske prijestolnice kulture, otvorena izložba *Fiume Fantastika*: Fenomeni grada.** Na stotine je ljudi tijekom večeri, pridržavajući se svih epidemioloških mjera, poželjelo vidjeti ovo novo urbano čvorište i postav koji priča i tumači povijest modernog urbanog razvoja Rijeke i njezine regije, prateći utjecaje ekonomskih, političkih i društvenih procesa na arhitekturu grada. **Izložba je postavljena** **u deset paviljona**, od kojih svaki tematizira određeni riječki fenomen, a to su: *Granice, Luka i željeznica, Mreže, Kino: “Stižu ljudi!”, Grad, Palača, Zajedničko tlo, Dokolica, Spomenici* i *Fantastične zone*.

Ovaj složeni mozaik do sada neispričanih priča o urbanim poukama Rijeke, nastao je zahvaljujući recentnim istraživanjima **DeltaLaba - Centra za urbanu tranziciju, arhitekturu i urbanizam pri Sveučilištu u Rijeci**.

Izložbu je velikim pljeskom otvorila sama publika, nakon protokolarnog dijela programa u kojem su se okupljenima obratili rektorica Sveučilišta u Rijeci **Snježana Prijić Samaržija**, kurator programa Slatko i slano te glavni kustos izložbe **Idis Turato**, jedan od članova kustoskog tima, ujedno i predstojnik DeltaLaba **Vedran Mimica**, direktorica RIJEKE 2020 **Irena Kregar Šegota**, gradonačelnik Rijeke **Vojko Obersnel**, pomoćnik ministrice kulture i medija **Davor Trupković** te izaslanik predsjednika Republike Hrvatske, savjetnik za kulturu **Zdravko Zima**.

Tijekom večeri, publika je u tri navrata imala prilike izložbu pogledati uz stručno vodstvo, a strpljivost koja se zbog provođenja epidemioloških mjera morala trenirati pred ulazom u Export, lako se održavala uz druženje na distanci, piće i glazbu.

Naime, osim u samoj izložbi okupljeni su uživali i u programu **TIPSY** ispred zgrade Exporta, gdje su nastupala dva riječka DJ-a - **di.merkl** i **Samo Tako**.

**Izložba *Fiume Fantastika*: *Fenomeni grada* ostaje otvorena do kraja studenog.**

**Do 13. rujna moguće ju je posjetiti svakim danom od 17 do 21 sat, a od 14. rujna nadalje izložba će biti otvorena svakim danom od 11 do 21 sat.**

Pojedinačna cijena ulaznice za vrijeme trajanja izložbe je **30 kuna**.

**Ulaz je slobodan** za djecu do 7 godina, te nezaposlene i umirovljenike, uz predočenje važećih dokumenata. Djeca i mladi do 18 godina, studenti, zaposlenici Sveučilišta u Rijeci te članovi strukovnih udruga i organizacija uz predočenje važećih dokumenata ostvaruju **popust od 50%** na pojedinačnu ulaznicu.

Uz *Fiume Fantastiku*, podsjećamo, u prostoru Exporta na Delti otvorene su još četiri izložbe: *Usijano more, Histerične mašine, Terra Effluviens* i *Oblomo: zaposlen lijenošću.*

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42